KOMISSION TÄYTÄNTÖÖNPANOASETUS (EU) 2022/1405,

annettu 16 päivänä elokuuta 2022,

maataloustuotteiden ostoina, varastointina ja varastojen myyntinä toteutettavien interventioiden rahoituskustannusten laskemisessa 1 päivästä lokakuuta 2022 sovellettavien korkokantojen vahvistamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 20 artiklan 4 kohdan,

on kuullut maatalousrahastojen komiteaa,

sekä katsoo seuraavaa:

(1) Komission delegoidun asetuksen (EU) N:o 906/2014 (2) 3 artiklan 1 kohdan a alakohdassa säädetään, että jäsenvaltioiden tuotteiden ostoon osoittamiin varoihin liittyvistä rahoituskustannuksista aiheutuvat menot määritetään mainitun asetuksen liitteessä I vahvistettujen laskentasääntöjen mukaisesti.

(2) Delegoidun asetuksen (EU) N:o 906/2014 liitteessä I olevan I osan 1 kohdan mukaan kyseiset rahoituskustannukset lasketaan unionissa komission vahvistaman, yhdenmukaisesti sovellettavan korkokannan perusteella. Kyseinen korkokanta vastaa mainitussa liitteessä olevan I osan 2 kohdan ensimmäisessä alakohdassa säädetyn jäsenvaltioiden ilmoituksen toimittamista edeltäneen kuuden kuukauden viitekauden, jonka komissio määrittää, aikana todettujen kolmen kuukauden euriborkorkojen, jotka painotetaan yhdellä kolmasosalla, ja kahdentoista kuukauden euriborkorkojen, jotka painotetaan kahdella kolmasosalla, keskiarvoa.

(3) Delegoidun asetuksen (EU) N:o 906/2014 liitteessä I olevan I osan 2 kohdan ensimmäisessä alakohdassa säädetään, että sovellettavien korkokantojen määrittämiseksi jäsenvaltioiden on ilmoitettava komissiolle tämän pyynnöstä kyseisessä liitteessä olevan I osan 1 kohdassa tarkoitetun viitekauden aikana toteutunut keskimääräinen korkokantansa viimeistään kyseisessä pyynnössä tarkoitetussa määräajassa.

(4) Lisäksi delegoidun asetuksen (EU) N:o 906/2014 liitteessä I olevan I osan 2 kohdan toisen alakohdan mukaan jäsenvaltiossa toteutuneen korkokannan on katsottava olevan 0 prosenttia, jos jäsenvaltio ei toimita ilmoitusta mainitun kohdan ensimmäisessä alakohdassa tarkoitetussa muodossa ja määräajassa. Jos jäsenvaltio ilmoittaa, ettei sille ole aiheutunut korkokuluja, koska sillä ei ollut viitekaudella maataloustuotteita julkisessa varastoinnissa, komissio vahvistaa kyseisen korkokannan mainitun kohdan kolmannen alakohdan mukaisesti.

(5) Koska maataloustuotteita ei ollut julkisissa interventiovarastoissa kuuden kuukauden viitekaudella, joka ulottuu marraskuusta 2021 huhtikuuhun 2022, jäsenvaltioilta ei vaadittu delegoidun asetuksen (EU) N:o 906/2014 liitteessä I olevan I kohdan 2 alakohdan ensimmäisen alakohdan mukaista ilmoitusta. Sen vuoksi komissio vahvisti viitekoron kyseisen kohdan kolmannen alakohdan mukaisesti.

(6) Delegoidun asetuksen (EU) N:o 906/2014 liitteessä I olevan I osan 3 kohdan mukaan mainitussa liitteessä olevan I osan 2 kohdan perusteella määritettyä korkokantaa on verrattava kyseisen liitteen I osan 1 kohdan perusteella vahvistettuun yhdenmukaiseen korkokantaan. Kuhunkin jäsenvaltioon on sovellettava sitä korkokantaa, joka on näistä kahdesta korkokannasta pienempi. Negatiivisia korkokantoja ei kuitenkaan voida ottaa huomioon jäsenvaltioiden menojen korvaamisessa.

(7) Lokakuun 1 päivästä 2022 sovellettavat korkokannat olisi vahvistettava ottaen huomioon nämä eri seikat.

(8) Delegoidun asetuksen (EU) N:o 906/2014 liitteessä I olevan I osan 4 kohdan mukaan tässä asetuksessa vahvistettuja korkokantoja sovelletaan edelleen, kunnes uusi korkokanta vahvistetaan myöhemmässä komission täytäntöönpanoasetuksessa,

ON HYVÄKSYNYT TÄMÄN ASETUKSEN:

1 artikla Jäsenvaltioiden interventiotuotteiden ostoon osoittamiin varoihin liittyvien rahoituskustannuksista aiheutuvien ja Euroopan maatalouden tukirahastoon (maataloustukirahasto) kirjattavien menojen osalta delegoidun asetuksen (EU) N:o 906/2014 liitteessä I säädetyksi korkokannaksi vahvistetaan mainitun asetuksen 3 artiklan 1 kohdan a alakohdan mukaisesti 0 prosenttia.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä lokakuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 549.

(2) Komission delegoitu asetus (EU) N:o 906/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä julkisen intervention menojen osalta (EUVL L 255, 28.8.2014, s. 1).